NEC non etiam de die Annunciationis Dominicæ, qui celebratur octauo Kalendarum Aprilium, si forte quolibet alio tempore præter quadragesimam excoli congruentius potuisset, ab eisdem Pontificibus non parua illata est quæstio. Ferebatur enim a quibusdam eandem videlicet Annunciationem Dominicam more Hispanorum quintodecimo Kalendarum Ianuariarum die irreprehensibiliter posse celebrari. Nam cum ego postmodum in Monasterio Cluniacensi cum cæteris fratribus degerem, conuenerunt illuc ab Hispaniis quamplures honestæ conuersationis iamdudum more viuentes propriæ regionis Monachi. Propinquante vero die Natiuitatis Dominicæ, petierunt prædicti Monachi venerabilem Odilonem eiusdem loci Abbatem, vt more suorum liceret eis celebrare Annunciationem. Quod cum fecissent, segregati a cæteris visum est nocte eadem duobus senioribus loci, quod vnus de Hispanis fuscina focaria arriperet desuper altare puerum, dimitteretque illum in sartaginem prunis plenam, ita clamantem. Pater, Pater, quod tu dedisti, isti auferunt. Quid plura? apud nos antiqua consuetudo, vti decebat, præualuit.